Uznesenie Krajského súdu Banská Bystrica sp. zn. 23S/169/2015 z 25. 1. 2016
Uznesenie Krajského súdu Banská Bystrica z 25. januára 2016, sp. zn. 23S/169/2015, ECLI:SK:KSBB:2016:6015201421.1
Súd: Krajský súd Banská Bystrica
Spisová značka: 23S/169/2015
ECLI: ECLI:SK:KSBB:2016:6015201421.1
Dátum vydania: 25. 1. 2016
Forma: Uznesenie
Oblasť práva: Správne právo
Text rozhodnutia
Súd: Krajský súd Banská Bystrica Spisová značka: 23S/169/2015 Identifikačné číslo súdneho spisu: 6015201421 Dátum vydania rozhodnutia: 26. 01. 2016 Meno a priezvisko sudcu, VSÚ: JUDr. Milan Segeč ECLI: ECLI:SK:KSBB:2016:6015201421.1 Uznesenie Krajský súd v Banskej Bystrici v právnej veci žalobcu: SLOVPLYN, s. r. o., Zvolenská cesta 21, 974 05 Banská Bystrica, zast. Advokátskou kanceláriou Kašuba, spol. s r. o., so sídlom Horná 41, P. O. BOX 60, 974 01 Banská Bystrica, IČO: 36859095, proti žalovanému: Slovenská obchodná inšpekcia - Ústredný inšpektorát Slovenskej obchodnej inšpekcie so sídlom v Bratislave, Prievozská 32, pošt. prieč. 29, 827 99 Bratislava, o preskúmanie zákonnosti rozhodnutia žalovaného č. SK/0260/99/2015 zo dňa 11.08.2015, takto r o z h o d o l : I. Súd konanie z a s t a v u j e . II. Žiaden z účastníkov nemá právo na náhradu trov konania. o d ô v o d n e n i e : Dňa 10.11.2015 bola krajskému súdu doručená žaloba žalobcu, v ktorej sa žalobca domáhal preskúmania zákonnosti rozhodnutia žalovaného č. SK/0260/99/2015 zo dňa 11.08.2015. V dôvodoch žaloby žalobca navrhoval napadnuté rozhodnutie žalovaného, ako aj rozhodnutie I. st. správneho orgánu - Inšpektorátu Slovenskej obchodnej inšpekcie so sídlom v Banskej Bystrici č. P/0346/06/14 zo dňa 17.02.2015 zrušiť a vec vrátiť na ďalšie konanie. Výzvou zo dňa 11.12.2015 krajský súd vyzval zástupcu žalobcu na zaplatenie súdneho poplatku vo výške 70,- Eur. Zástupca žalobcu bol zároveň poučený o tom, že ak poplatok nebude v určenej lehote zaplatený, súd konanie zastaví. Výzva bola doručená zástupcovi žalobcu dňa 04.01.2016. Zástupca žalobcu bol vyzvaný, aby súdny poplatok zaplatil v lehote 10 dní od doručenia výzvy. Z § 5 ods. 1 písm. a) zákona č. 71/1992 Zb. o súdnych poplatkoch, poplatková povinnosť vzniká podaním návrhu. Podľa § 10 ods. 1 citovaného zákona, „ak nebol zaplatený poplatok splatný podaním návrhu na začatie konania alebo dovolania, prvostupňový súd vyzve poplatníka, aby poplatok zaplatil v lehote, ktorú určí spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. Prvostupňový súd zruší uznesenie o zastavení konania pre nezaplatenie súdneho poplatku, ak poplatník zaplatí súdny poplatok do konca lehoty na podanie odvolania. Vzhľadom k tomu, že zástupca žalobcu bol výzvou zo dňa 11.12.2015 vyzvaný, aby v lehote 10 dní od doručenia tejto výzvy zaplatil poplatok v sume 70,- Eur, výzva bola doručená zástupcovi žalobcu dňa 04.01.2016, zástupca žalobcu v stanovenej lehote súdny poplatok nezaplatil, o dôsledkoch nezaplatenia súdneho poplatku bol poučený, preto súd v súlade s § 10 ods. 1 Zákona o súdnych poplatkoch konanie zastavil. Toto rozhodnutie prijal senát krajského súdu jednohlasne, t. j. pomerom hlasov 3:0 (§ 3 ods. 9 zákona č. 757/2004 Z.z. o súdoch a o zmene a doplnení niektorých zákonov v znení účinnom od 1. mája 2011). Toto rozhodnutie prijal senát krajského súdu jednohlasne, t. j. pomerom hlasov 3:0 (§ 3 ods. 9 zákona č. 757/2004 Z.z. o súdoch a o zmene a doplnení niektorých zákonov v znení účinnom od 1. mája 2011). Poučenie: Proti tomuto uzneseniu je možné podať odvolanie v lehote 15 dní od jeho doručenia. Odvolanie sa podáva písomne v dvoch vyhotoveniach cestou krajského súdu na Najvyšší súd SR. Odvolanie je možné podať len z dôvodov uvedených v § 205 ods. 2 O.s.p.. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

